C 298/17

Az (EU) 2019/33 felhatalmazáson alapuló bizottsági rendelet 17. cikkének (2) és (3) bekezdésében említett, egy borágazati elnevezéshez tartozó termékleírás standard módosításának jóváhagyásáról szóló értesítés közzététele

(2020/C 298/09)

Ez az értesítés az (EU) 2019/33 felhatalmazáson alapuló bizottsági rendelet (1) 17. cikke (5) bekezdésének megfelelően kerül közzétételre.

ÉRTESÍTÉS STANDARD MÓDOSÍTÁS JÓVÁHAGYÁSÁRÓL

„Burgenland”

Hivatkozási szám: PDO-AT-A0207-AM01

Az értesítés kelte: 2020.2.21.

A JÓVÁHAGYOTT MÓDOSÍTÁS LEÍRÁSA ÉS INDOKOLÁSA

Leírás és indokolás

Mivel a szőlőtermő területeket most már az integrált igazgatási és ellenőrzési rendszer keretében tartják nyilván, ki kellett igazítani a maximális hektárértéket.

EGYSÉGES DOKUMENTUM

1. A termék elnevezése

Burgenland

2. A földrajzi jelzés típusa

OEM – Oltalom alatt álló eredetmegjelölés

3. A szőlőből készült termékek kategóriái

1. Bor

5. Minőségi pezsgő

4. A bor(ok) leírása

A „Burgenland” eredetmegjelölés borra és minőségi pezsgőre, illetve pezsgőre használható. A „Burgenland” terméket más formákban is előállítják (pl. „Kabinett” (kabinett), „Spätlese” (kései szüretelésű), „Eiswein” (jégbor)). Az ezekhez tartozó analitikai jellemzők a termékleírásban olvashatók. Az éghajlat, a talaj, a földrajzi fekvés és az intenzív napsütés együttes hatásának köszönhetően a burgenlandi borvidéken készített borok palettája széles és sokféle: a termékskála a friss, gyümölcsös fehérboroktól a markáns, testes vörösborokon át a különleges minőségű nemes édes borokig („Prädikatswein”) terjed.

Általános analitikai jellemzők Maximális összes alkoholtartalom (térfogatszázalék) Minimális tényleges alkoholtartalom (térfogatszázalék) Minimális összes savtartalom Maximális illósavtartalom (milliekvivalens/liter) Maximális összes kén-dioxid-tartalom (mg/l)

5. Borkészítési eljárások

a) Alapvető borászati eljárások

A borkészítésre vonatkozó korlátozások

A „Burgenland” eredetmegjelölés esetében az (EU) 2019/934 és az (EU) 2019/935 rendeletben az oltalom alatt álló eredetmegjelöléssel rendelkező borokra előírt összes borászati eljárás megengedett, kivéve a kálium-szorbáttal és a dimetil-dikarbonáttal történő kezelést. Alkalmazható a borok (EU) 2019/934 és (EU) 2019/935 rendelet szerinti savtompítása. A savtartalom lehetséges növeléséről az osztrák Szövetségi Mezőgazdasági, Regionális Fejlesztési és Idegenforgalmi Minisztérium (Bundesministerium für Landwirtschaft, Regionen und Tourismus) dönt a vegetációs időszak alatti időjárási körülményektől függően. A savtartalom lehetséges növelésére az (EU) 2019/934 és (EU) 2019/935 rendelet előírásai az irányadók.

A mindenkori kiválasztott tradicionális előállítási módszeren alapuló különleges borászati eljárások (az alkoholtartalom-növelést is beleértve) a termékleírásban olvashatók.

b) Maximális hozamok

10 000 kg szőlő hektáronként

6. Körülhatárolt földrajzi terület

A „Burgenland” eredetmegjelölés kiterjed az ausztriai Burgenland szövetségi tartomány teljes területére.

7. Fontosabb borszőlőfajták

Zweigelt – rotburger

Olaszrizling

Zöld veltelini – zöld muskotály

Zweigelt – kék zweigelt

8. A kapcsolat(ok) leírása

A burgenlandi borvidéken – főként a Fertő tó északkeleti partján – löszös és csernozjom talajokat találunk. Seewinkel térségben emellett murvás, homokos és szikes talaj is előfordul. A Lajta-hegység lejtőit meszes és palatalajok borítják, Közép-Burgenlandban pedig nehéz agyagos talajt találunk.

Az éghajlatot a száraz, forró nyár és a hideg, kevés havazással járó tél jellemzi. A magas páratartalom és az őszi ködök elsősorban Seewinkel térségében és a Ruszt körüli területeken kedveznek a botritisz (Botrytis cinerea) kialakulásának, ami a különleges minőségű borok, például a tőkén hagyott, túlérett, majd kézzel szedett szőlőszemekből készül borok („Beerenauslese”) és a tőkén hagyott, aszúsodott szemekből készül borok („Trockenbeerenauslese”) esetében bír jelentőséggel. A Fertő tó 300 km2-es víz- és nádfelülete fontos éghajlat-szabályozó szerepet tölt be, és sajátos mikroklímát biztosít. A burgenlandi borvidéken nagyjából egyenlő arányban készítenek fehér- és vörösbort. A fő fehérborfajták az olaszrizling és a zöld veltelini. A vörösboroknál a zweigelt dominál, vagy klasszikus érlelésű formában, vagy pedig markáns, testes vörösborként. Fontos szerep jut a különleges minőségű borok, például az aszúbor és a jégbor készítésének is. Ami az érzékszervi sajátosságokat illeti, a borok lehetnek friss, gyümölcsös fehérborok, testes vörösborok vagy különleges minőségű nemes édes borok. A löszös/agyagos és csernozjom talajon termő szőlőkből markáns, testes vörösborok készíthetők. Ugyanakkor a homokos, pala- és murvás talajok jó alapot kínálnak a gyümölcsös, tartalmas fehérborokhoz. A borok fajtára jellemző aromáját a Fertő tó mikroklímája domborítja ki, ugyanis ezen a területen az éjszakák nyáron is hűvösek. Burgenland déli részén, a Vas-hegy lejtőin készített borok finom ásványi ízt nyernek.

9. További alapvető feltételek (csomagolás, címkézés, egyéb követelmények)

Jogi keret:

Nemzeti jog

A további feltétel típusa:

A körülhatárolt földrajzi területen történő előállítás tekintetében biztosított eltérés

A feltétel leírása:

A „Sekt” (pezsgő) és a „Qualitätsschaumwein” (minőségi pezsgő) kivételével a „Burgenland” eredetmegjelöléssel ellátott borok az osztrák bortörvény értelmében csak állami hitelesítési számmal hozhatók forgalomba. Az állami hitelesítési szám megszerzéséhez mintát kell venni minden olyan borból, amelyet a „Burgenland” eredetmegjelöléssel kívánnak forgalomba hozni (módszeres ellenőrzés), és a mintát analitikai és érzékszervi vizsgálatoknak vetik alá. Az érzékszervi vizsgálat során a borokat egy hivatalos kóstolóbizottság vizsgálja meg. A hivatalos kóstolóbizottság 6 kóstolóból és egy kóstolóbizottsági elnökből áll. A mintákat anonim módon teszik a kóstolók elé. A vizsgálati űrlapon csak az értékeléshez szükséges információk vannak feltüntetve, mint például a tradicionális megnevezés (minőségi bor, kései szüretelésű bor stb.), a fajta és az évjárat. A kóstolók a tapasztalataik és az előre megadott referenciaborok alapján értékelik, hogy a bemutatott bor megfelel-e a fajtára, évjáratra és a tradicionális megnevezésre jellemző jegyeknek, és forgalomba hozható-e (hibamentes). A kóstolás eredményét eldöntő kérdésre IGEN vagy NEM választ adnak. Negatív eredmény esetén az elutasítást írásban meg kell indokolni. A minta érzékszervi szempontból akkor megfelelő, ha a kóstolók többsége pozitív ítéletet alkotott. 3:3 arányú döntés esetén a mintát egy újabb kóstolóbizottság elé terjesztik. Ha az eredmény másodszorra is 3:3, akkor a vizsgálat kimenetele összességében negatív.

Link a termékleíráshoz

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) HL L 9., 2019.1.11., 2. o.